Urmareste Modifică dimensiunea fontului: Play

Bucureşti, 11 mar /Agerpres/ - Inflaţia anuală s-a menţinut în teritoriu negativ în februarie, la minus 2,7%, în coborâre de la minus 2,1% în ianuarie, potrivit datelor publicate, vineri, de Institutul Naţional de Statistică (INS).



"Preţurile de consum, măsurate prin indicele preţurilor de consum (IPC), au fost mai mici cu -2,7% în luna februarie 2016 comparativ cu luna februarie 2015. Determinată pe baza indicelui armonizat al preţurilor de consum (IAPC) scăderea a fost de -2,1%", spune INS.



În luna februarie 2016, ponderea mărfurilor şi serviciilor care au înregistrat o scădere a preţurilor, comparativ cu februarie 2015, este de 59,3%, cele care au avut creşteri cuprinse în intervalul 0 - 2,5% deţin o pondere de 24,1%. Mărfurile şi serviciile ale căror preţuri au crescut cu mai mult de 2,5% deţin o pondere de 16,6%.



Creşterea medie a preţurilor de consum în ultimele 12 luni (martie 2015 - februarie 2016) faţă de precedentele 12 luni (martie 2014 - februarie 2015), calculată pe baza IPC, este de minus 1,1%. Determinată pe baza IAPC, creşterea este minus 0,8%, informează INS.



În februarie 2016 faţă de februarie 2015, preţurile de consum au scăzut la grupa mărfurilor alimentare cu 6,47%.



Banca Naţională a României (BNR) estimează o inflaţie de minus 3% pentru finalul lunii martie 2016, cu un interval de incertitudine de +/-0,6%, se arată în datele publicate pe site-ul instituţiei. Excluzând efectul runda I privind TVA, inflaţia ar fi atins 1,3%, la finalul primului trimestru din acest an. Ţinta de inflaţie a Băncii Centrale pentru 2016 este de 2,5% +/-1 punct procentual.



BNR a modificat la 1,4% prognoza de inflaţie pentru finalul acestui an, în creştere cu 0,3 puncte procentuale faţă de prognoza anterioară, de 1,1%, conform datelor prezentate săptămâna trecută de guvernatorul BNR, Mugur Isărescu, într-o conferinţă de presă.



Comisia Naţională de Prognoză (CNP) a menţinut, în prognoza de iarnă 2016, proiecţia privind inflaţia la finele acestui an la 1,8% şi pentru anul viitor la 2,5%, estimările fiind similare celor din prognoza de toamnă publicată la finalul lunii noiembrie 2015. AGERPRES/(AS - autor: George Bănciulea, editor: Oana Tilică)